ПА ШТА

-Зажмури Ана. Рашири руке. Њиши се.... као да летиш. Замисли леп дан, тајанствене водопаде скривене високо у планинама! Удахни свеж планински ваздух, рашири ноздрве! А саааадааа скрени лево! Прелети преко језера. Понирееемооо, спусти се ниско и огледај се у језерској води. А садаааа....

- Нагло гореее у висинеее!!! Осећаш ли зраке Сунца мама?“

Ана и мама се смеју, док стоје на фотељи раширених руку као да лете. Вентилатор весело ради, поигравајући се са њиховом косом, поносан што је унапређен у моћни планински ветар који носи мирис биља са планинских ливада.

Сутрадан ујутру Ана иде у школу.

-Лети птичице! -испраћа је мама машући кроз прозор. Ана Трчи. Задихана улази у аутобус, који је пун путника.

-Четвороокааа, носиш теглеее! – зачуло се истог тренутка из задњег дела аутобуса. То су биле Лара и Бојана, шестакиње.

Ана ћути стидљиво седа на прво слободно место и претвара се да заинтересовано гледа кроз прозор. Одахнула је када је изашла из аутобуса и угледала најбољег друга Илију. Заједно су продужили до школе.

Када су се завршили часови Ана је кренула ка аутобуској станици. Скидала је наочаре и брисала их више пута рубом мајице, а затим опет стављала. Трудила се да препозна децу на станици. Због слабог вида није успела да се увери да ли су међу децом Лара и Бојана. Корачала је полако и несигурно, трљала је прстима ознојене дланове. Када се сасвим приближила аутобуском стајалишту

помислила је са олакшањем -''Ух, сва срећа''. Бојана и Лара нису чекале аутобус. Тај дан старији разреди су имали више часова.

По повратку из школе Ана се играла са мамом.

-Ана зажмури-рече мама.

-Где сада желиш да летимо?

-Идемо мама на неко егзотично место. У прашуму! -одушевљено ће Ана.

-Добро, спремна ииии полећемооо!

То вече обишле су Амазонију као моћни орлови, а онда свратиле до Анда као кондори великих крила који плове небеским пространством.

-Осети струју ветра и препусти се, само кружимо. А садаа -у исти глас су изговориле -Улевооо.... !

-Види боје неба и снег на врху планине!

- Ено дуге!

-Савладала си технику, одлично летиш Ана, па ти си Храбра Принцеза Небеских Висина. Рашири своја раскошна крила сутра у аутобусу!

Вентилатор је донео мирис крофни које је припремала комшиница спрат испод.

- Птичица раскошних крила је гладна, мама!

- Онда назад у гнездо.

Пале су загрљене на кревет, смејући се.

Сутрадан Ана чека аутобус за школу. Гура се да уђе на предња врата, мисли да ће тамо бити сигурнија. Како је крочила у аутобус чула је познате гласове:

-ООО ко нам то долази, Четвороока, ружна си!!

Срце јој је брзо ударало. Зажмурила је и као да је чула мамин глас „Где данас летимо Ана?“. За тренутак је прелетела језеро, прашуму, Анде. Удахнула је дубоко и нагло се окренула широм отвореноих очију УЛЕВО. Толико је вежбала тај захват. Гласно, одсечним тоном је рекла:

-ПА ШТА!!! Носим наочаре, то је моја ствар! - кажипрстом их је подигла и наместила на носу. Лара и Бојана су биле изненађене. Само су се погледале.

-Сигурно не бисте желеле да се према вама тако неко понаша! – забринуто је добацио неко од путника.

Ана је поносно села на прво место, одмах иза возача. Зажмурила је. '' Раширила сам своја раскошна крила и полећем''-рече у себи. Изнад аутобуса је високо летела Храбра Принцеза Небеских Висина све до станице где је чекао њен друг Илија.

Миљана Пријић, стручни сарадник-психолог